Blanár, Juraj, poslanec NR SR (2020-09-02):
Ďakujem pekne, pán predsedajúci, vážená snemovňa, úprimne chcem vyjadriť radosť, že sme v Národnej rade sa dostali k tomuto prípadu a len krátko chcem povedať, že napriek tomu, že môj predrečník pán podpredseda Laurenčík to nespomenul, je evidentné, že Národná rada a vedenie Národnej rady si uvedomilo svoje postavenie Národnej rady, ktoré môže významným spôsobom sa vyjadriť a podporiť vládu v tejto veci, ktorá je pre obhajobu záujmov a práv občanov Slovenskej republiky v zahraničí a tobôž v Európskej únii veľmi dôležité. A ja som rád, že vedenie Národnej rady sa rozhýbalo, a teraz nebudem hovoriť, či som z Terchovej alebo odkiaľ, pretože nám záleží na každom občanovi Slovenskej republiky, aby sa cítil bezpečne, aby sa cítil bezpečne nielen v Európskej únii, ale aj mimo Európskej únie, ale tobôž v Európskej únii, kde si ctíme všetky ľudské práva, všetky dohovory, ktoré sa snažíme dodržiavať. O to viacej nám musí záležať, aby sme, ak sa niečo takéto zverejní a niečo sa dialo nekalé, čo určite cítime všetci, že sa dialo, tak aby sme k tomu dali jasné stanovisko. V tejto Národnej rade sa vyjadrovala Národná rada k mnohým situáciám, ktoré môžme pokladať, možnože ani neboli také dôležité, ako je práve toto. A myslím si, že teraz sme na správnom mieste a je dobre, keď takýmto spôsobom možno aj podporíme vládu, aby bola smelšia v tom, čo sa nám zdá doposiaľ, že nebola dostatočne smelá a razantná. Pretože keď sa prejavil, alebo keď sa zverejnila nahrávka a záznamy z priemyselnej kamery z cely, z menovaného letiska, tak zrazu celý prípad nabral úplne iný rozmer. To bol iniciačný moment, ktorý sme my jednoznačne pomenovali a sme očakávali, že vláda bude robiť razantné kroky. Razantné kroky pri obhajobe záujmu našich občanov a teraz v tomto prípade Jozefa Chovanca. O tom nemôžeme ani len pochybovať, pretože to je vážna vec. A nám sa nezdá, že dostatočné je to, ak po štyroch nótach, ktoré napísal veľvyslanec alebo zastupiteľský úrad belgickým úradom, veľvyslanec, teda pardon, minister zahraničných vecí Korčok skonštatuje, však on urobil nejaký krok, že poslal nótu. Keď videl sám, že štyri nóty, ktoré boli poslané, v podstate nemali žiaden účinok, namiesto toho, aby si razantne pozval na koberec belgického veľvyslanca. Ale to je iná vec, pretože vy ste rozhodli, že tu pán minister Korčok nebude, a pritom si myslím, že by mal o čom hovoriť a mal by mnohé veci nám pomôcť aj vysvetliť a možno pomôcť aj skorigovať nejaké uznesenie, ktoré na poslednú chvíľu ste spytlíkovali u predsedu Kollára, pretože my sme predložili ako prví minulý štvrtok na riadnu schôdzu, ktorá má začať 16. septembra, tento návrh vyhlásenia, avšak zrazu pán Korčok musel bežať na koberček ku pánovi Kollárovi a potom k pani prezidentke a niečo takéto urobili. Ale dobre. Ja som rád, ešte raz to zopakujem, ja som rád, pretože máme tu konkurenčné vyhlásenie a myslíme si, že je potrebné o tom rokovať a pevne verím, že nájdeme dohovor, vzájomný, že je nejaké vyhlásenie, razantné, také, ktoré pomôže aj vláde konať trošku razantnejšie pri obhajobe záujmov prípadu Jozefa Chovanca. Čiže z tohto pohľadu ešte raz konštatujem, že sme radi, a teraz mi dovoľte, aby som, keďže nie som v rozprave, ale predkladám tento návrh, predniesol tento návrh vyhlásenia, ktorý, ešte raz podotýkam, som dal minulý štvrtok v riadnom termíne, kde som, samozrejme, pána predsedu Kollára požiadal, že ak teda bude schôdza druhého, nech to zaradí na druhého, čo je dnes, lebo si myslíme, že je to akútne a je potrebné konať. Vyhlásenie Národnej rady Slovenskej republiky k prípadu slovenského občana Jozefa Chovanca, ktorý zomrel po zásahu belgickej polície vo februári 2018. Národná rada Slovenskej republiky: 1. Vyjadruje pobúrenie nad aktuálnymi informáciami zverejnenými na videozázname o bezprecedentnom násilí belgickej polície voči nášmu občanovi Slovenskej republiky Jozefovi Chovancovi v roku 2018. 2. Dôrazne odmieta násilie belgickej polície a porušovanie základných ľudských práv zakotvených v medzinárodných dohodách, ktorého sa mala dopustiť neprimeraným zaobchádzaním s naším občanom a ktoré viedlo pravdepodobne k jeho smrti. 3. Odsudzuje používanie nacistických pozdravov príslušníčkou belgickej polície zverejnené na videozázname počas neľudského zaobchádzania s občanom Slovenskej republiky. 4. Vyzýva Belgické kráľovstvo podať vysvetlenie, ako sú chránené ľudské práva a zachovávaná prezumpcia neviny, ak sa občanovi Slovenska namiesto pomoci dostalo neľudského zaobchádzania. Rovnako vyzýva k systematickému, systematickejšiemu zápasu proti prejavom fašizmu v radoch belgickej polície, ako aj proti národnostným a etnickým predsudkom voči občanom strednej a východnej Európy. 5. Žiada vládu Belgicka a belgické vyšetrovacie orgány o dôsledné vyšetrenie tohto prípadu v súčinnosti so zástupcami pozorovateľov, vyšetrovateľov orgánov polície Slovenskej republiky. Je to úplne opodstatnené. Ak niekto tu ututláva dva a pol roka tento prípad, tak je úplne opodstatnené, že Slovenská vláda má žiadať o takéto zastúpenie vo vyšetrovacích orgánoch. Nestačí len sedieť veľvyslancovi pri vypočúvaní bývalého ministra vnútra v belgickom parlamente Jambona. To nestačí, lebo to je verejné a to sa každý môže dozvedieť, ale čo sa týka vyšetrovacích orgánov, je to niečo iné. 6. Nalieha na vládu Slovenskej republiky, aby využila všetky diplomatické možnosti vo vzťahu k belgickej strane na pomoc poškodenej rodine slovenského občana a na urýchlené vyšetrenie brutálneho prístupu belgickej polície. No a naostatok 7. Vyzýva komisára Európskej komisie pre spravodlivosť Didiera Reyndersa, aby sa predmetným prípadom neľudského zaobchádzania s občanom Slovenskej republiky a teda aj Európskej únie zaobchá..., zaoberal. Vážený pán predsedajúci, toľko z mojej strany a zároveň sa hlásim ako prvý do, ako navrhovateľ do rozpravy. Ďakujem pekne.